הקומדיה הממשלתית

הקומדיה הממשלתית הוא ספרו השביעי של יובל שטייניץ המגולל את שנותיו בפוליטיקה הישראלית מזווית אוטוביוגרפית-הומוריסטית. הספר מציג סוגיות ואירועים בתחומי הביטחון הלאומי, הכלכלה והאנרגיה, בהם לקח שטייניץ חלק במהלך 23 שנות קריירה פוליטית, ואשר מתובלים באנקדוטות משעשעות. הספר יצא לאור בהוצאת ידיעות ספרים בינואר 2025 ומאז נדפס בתשע מהדורות.

 הספר 

 מבנה הספר ותוכן עיקרי 
הספר מסכם את 23 שנותיו של שטייניץ בפוליטיקה הישראלית. הוא נחלק לשלושה שערים:

 שער הכנסת – מתאר את תקופתו של שטייניץ כחבר כנסת צעיר, כחבר ועדת החוץ והביטחון וכיושב הראש שלה.
 שער האוצר – מתאר את תקופתו של שטייניץ כשר האוצר בממשלה ה-32.
 שער המדינאות – מתאר את פועלו של שטייניץ בסוגיות של ביטחון לאומי ואזורי.

הוא מרבה להתעסק בספר בסוגיות ביטחוניות, כולל ההתראה שנתן עוד לפני כניסתו לפוליטיקה על חוסר ההיערכות למתקפה של מחבלים עם נשק קל משטחי הרשות הפלסטינית.

שטייניץ שם דגש על ההיבטים הבאים: היעדר הפיתוח של יכולת הטילים וחיל הים של ישראל ביחס להשקעה עצומה ולעיתים מיותרת בחיל האוויר הישראלי. הוא מביא כמה דוגמאות ספציפיות, כולל הפיתוח האיטי והלא יעיל של הטיל לורה, ההתעקשות על רכישת מטוסי חמקן לא יעילים, חוסר המוכנות למלחמת לבנון השנייה ועוד. שטייניץ גם ממחיש סדרה של מקרים בהם חברי הכנסת שהגיעו מרקעים אזרחיים מגוונים גילו יתרון מחשבתית ויצירתיות בהשוואה לקצינים בכירים ואנשי מערכת הביטחון.

בחלק אחר של הספר הוא מתמקד בסוגיות הכלכליות, ובראשם הישגיו הבולטים כמו בנייתו של תקציב דו-שנתי לראשונה בעולם, העלאת דירוג האשראי של ישראל פעמיים, צירופה של ישראל ל-OECD, והעובדה שישראל הייתה הראשונה בעולם להיחלץ ממשבר הסאבפריים. שטייניץ ממחיש כיצד מתקפה תקשורתית שגויה (למשל בנושא אבטלה שלא הייתה, על סמך נתון בודד של פיטורים בחודש מסוים במשק), עשויה להגשים את עצמה וליצור מצב מסוכן למשק. הוא חושף את מאחורי הקלעים של מאבקיו בהסתדרות ובעומד בראשה עופר עיני ומסביר מדוע התעקש שלא להעסיק ישירות עובדי קבלן.

בחלק נוסף של הספר מספר שטייניץ על חלקו בהתנעתה של פשרה בינלאומית שהובילו הנשיאים ברק אובמה וולדימיר פוטין אחרי השימוש שעשה בשאר אל-אסד בנשק כימי, ואשר נודעה בתור "הפשרה הרוסית-אמריקאית", אלא שתחילתה בהתייעצות של נציג רוסי במהלך מפגש עם שטייניץ, והמשכה בשיחה שערך ראש הממשלה בנימין נתניהו עם הנשיא אובמה.

לאורך הספר, כאמור, שטייניץ חושף סדרה של אירועים הומוריסטיים, כמו זה שאירע לו במהלך מחאת הקוטג', כששמע בחדר האיפור אחרי ראיון בערוץ טלוויזיה את המגישה מבקשת להשיג לה בדחיפות מפגינים שיתקפו אותו, או את הלגלוג שספג מראובן ריבלין בתחילת דרכו הפוליטית, כשהאחרון הסביר לו מדוע אין לצפות שיקשיבו לו בישיבת הסיעה, ומדוע ישיבות הסיעה נערכות לעיתים בדלתיים סגורות – משום שזהו הסיכוי היחיד שיתפרסם משהו ממה שנאמר בהן. כמו כן, הוא מספר על קשרי ידידות והערכה הדדית שנרקמו בינו לבין יריבים פוליטיים כמו יוסי שריד וזהבה גלאון.

 ערך הטלת הספק וחשיפת תוכנית הגרעין של סוריה 
שטייניץ מתאר בפירוט כיצד הרקע שלו כפילוסוף סייע לו להטיל ספק ולבקר בצורה טובה יותר את הגופים המפוקחים על ידי ועדת החוץ והביטחון, שלדבריו הייתה עד תקופתו "בית לורדים" ולא גוף ביקורת נוקב. שטייניץ מספר כיצד התעוררה תמיהתו לגבי יכולותיו של קהילת המודיעין הישראלית בכל הקשור לחשיפת נשק בלתי-קונבנציונלי, כאשר החמיצה כי לוב מפתחת תוכנית גרעין, עד שה-MI6 גילה זאת ועדכן את גופי המודיעין בארצות הברית ובישראל. מנגד, אמ"ן הציג ראיות מוצקות לכך שעיראק של סדאם חוסיין אוחזת בנשק כימי עם טילים בליסטיים – מה שלא היה ולא נברא.

ב-2004 העלה שטייניץ על דעתו, משיקולים מדיניים-אסטרטגיים, כי דווקא סוריה עלולה לפעול לפיתוח תוכנית גרעין משלה. דו"ח סודי שכתב יחד עם חברי ועדת חוץ וביטחון, בראשה עמד, הופץ בעותקים אחדים לעיונה של מערכת הביטחון. בכך, היה שטייניץ הראשון להתריע מפני קיומה של תוכנית גרעין בסוריה – בניגוד כמעט מוחלט לדעתם של קברניטי מערכת הביטחון, מהם זכה לזלזול מופגן:

לעומת צה"ל, ראש "המוסד" מאיר דגן השתכנע שיש לבחון מחדש חומר מודיעיני שהצטבר בידי המוסד, ובחלוף שנתיים השתכנעה מערכת הביטחון ובראשה חטיבת המחקר שאכן סוריה עוסקת בפעילות גרעינית בעלת אופי צבאי. ב-2007 הופצץ הכור במבצע מחוץ לקופסה. שטייניץ מתאר את ישיבת ועדת חוץ וביטחון שבה הועלה לראשונה החשש, כישיבה החשובה ביותר של הוועדה בכל שנותיה.

 ביקורות 
הספר זכה לביקורות חיוביות בעיתונות וברשת החברתית X.

 לקריאה נוספת 
 הקומדיה הממשלתית, באתר "עברית"





 הערות שוליים 

קטגוריה:אוטוביוגרפיות עבריות
קטגוריה:ספרי יובל שטייניץ
קטגוריה:ספרות פוליטית ישראלית
קטגוריה:ספרים בעברית
קטגוריה:ספרי 2025
קטגוריה:ספרי ידיעות ספרים